Document ID: 32000D0664

Padomes lēmums
(2000. gada 23. oktobris),
ar kuru groza Lēmumu 2000/265/EK par finanšu regulas izveidi, ar ko nosaka budžeta aspektus attiecībā uz Padomes ģenerālsekretāra vietnieka vadību, līgumiem, ko viņš noslēdzis dažu dalībvalstu vārdā par komunikācijas infrastruktūras izveidi un darbību Šengenas videi "SISNET"
(2000/664/EK)
EIROPAS SAVIENĪBAS PADOME,
ņemot vērā 2. panta 1. punkta otrās daļas pirmo teikumu Protokolā, kas pievienots Līgumam par Eiropas Savienību un Eiropas Kopienas dibināšanas līgumam, ar ko Šengenas acquis integrē Eiropas Savienības sistēmā (turpmāk tekstā - "Šengenas Protokols"),
tā kā:
(1) Lēmums 1999/870/EK [1] atļauj Padomes ģenerālsekretāra vietniekam rīkoties saistībā ar Šengenas acquis iekļaušanu Eiropas Savienības sistēmā kā dažu dalībvalstu pārstāvim, lai slēgtu līgumus, kas saistīti ar Šengenas informācijas sistēmas tīkla "SISNET" komunikāciju infrastruktūras ierīkošanu un funkcionēšanu, un vadītu šādus līgumus.
(2) Finansiālās saistības, kas rodas saistībā ar šiem līgumiem, netiek atmaksātas no Eiropas Savienības kopbudžeta. Tādēļ nav piemērojama 1977. gada 21. decembra Finanšu regula, ko piemēro Eiropas Kopienu vispārējam budžetam [2].
(3) Tādējādi finanšu regula tika pieņemta saskaņā ar Lēmumu 2000/265/EK [3], kurā iekļauti īpaši noteikumi par sīki izstrādātām procedūrām nepieciešamā budžeta izveidei un izpildei līgumu slēgšanas laikā radušos izdevumu segšanai, no kādreiz noslēgtiem līgumiem izrietošo saistību segšanai, finanšu iemaksu atgūšanai, par kurām maksā attiecīgās dalībvalstis, un finanšu pārskatu iesniegšanai un revīzijai.
(4) Lai nodrošinātu labu grāmatvedības praksi, minētajā finanšu regulā jāveic daži nelieli formāli grozījumi.
(5) šis lēmums izmaina Šengenas acquis Šengenas Protokola nozīmē,
IR PIEŅĒMUSI ŠO LĒMUMU.
1. pants
Padomes Lēmums Nr. 2000/265/EK tiek grozīts šādi:
1. Regulas 7. panta 1. punkta b) apakšpunktu aizstāj ar šādu apakšpunktu:
"b) maksājumiem atbilstošās apropriācijas, kas 31. decembrī vēl nav izmantotas saskaņā ar saistībām, ko pienācīgi uzņēmušies laikā no 1. janvāra līdz 15. decembrim, automātiski pārgrāmato tikai uz nākamo finanšu gadu.".
2. Lēmuma 7. panta 2. punkta pirmo daļu aizstāj ar šādu daļu:
"2. Neatkarīgi no 1. punkta Padomes ģenerālsekretāra vietnieks līdz 31. janvārim var nosūtīt Šengenas Informācijas sistēmas Darba grupai, turpmāk tekstā - "SIS Darba grupa", pienācīgi pamatotus lūgumus pārgrāmatot uz nākamo finanšu gadu apropriācijas, kas nav izmantotas līdz 15. decembrim, ja nākamā finanšu gada budžeta attiecīgajās pozīcijās paredzētās apropriācijas nesedz prasības."
3. Lēmuma 21. panta pirmo teikumu aizstāj ar šādu teikumu:"Maksājumus veic, izmantojot bankas kontu, kas atvērts īpaši šim nolūkam Padomes ģenerālsekretāra vārdā."
2. pants
1. Šis lēmums stājas spēkā pieņemšanas dienā.
2. To publicē Eiropas Kopienu Oficiālajā Vēstnesī.
Luksemburgā, 2000. gada 23. oktobrī

Labels: 3
12
2
11